NORAKSTS

**TUKUMA NOVADA DOME**

Reģistrācijas Nr.90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299, 29288876

[www.tukums.lv](http://www.tukums.lv) e-pasts: pasts@tukums.lv

|  |
| --- |
|  |

APSTIPRINĀTS

 ar Tukuma novada domes 24.11.2021.

 lēmumu (prot. Nr.23, 37.§)

## ZANTES PAGASTA IEDZĪVOTĀJU KONSULTATĪVĀS PADOMES NOLIKUMS

1. **Vispārīgie jautājumi**

1. Zantes pagasta iedzīvotāju konsultatīvā padome (turpmāk – Padome) ir izveidota pēc iedzīvotāju un Tukuma novada domes (turpmāk – Dome) iniciatīvas ar mērķi veicināt vietējo iedzīvotāju saikni ar pašvaldību.

2. Padome ir sabiedriski aktīvu cilvēku grupa, kas pārstāv Zantes pagasta iedzīvotāju intereses un darbojas uz brīvprātības principiem.

3. Zantes pagasta iedzīvotājs darbam Padomē var pieteikties viena mēneša laikā no pašvaldības paziņojuma par Padomes izveidošanu izsludināšanas brīža Tukuma novada pašvaldības izdevumā “Tukuma Novada Vēstis”.

4. Padomi apstiprina uz Domes pilnvaru darbības laiku ar Domes lēmumu. Katram Padomes loceklim ir viena balss. Padomes locekļu darbs nav algots.

## Padomes darbības mērķi un uzdevumi

5. Padomes darbības mērķis ir aktivizēt dialogu starp iedzīvotājiem un pašvaldību, kas veicina viedokļu apmaiņu par Zantes pagasta aktuāliem jautājumiem.

6. Padomes galvenais uzdevums ir Zantes pagasta iedzīvotāju priekšlikumu izskatīšana un iesniegšana pašvaldībai par šādiem jautājumiem:

6.1. Zantes pagasta teritorijas attīstība;

6.2. attīstības projekti un to ietekme uz iedzīvotāju dzīves apstākļiem;

6.3. iedzīvotāju sociālās, izglītības, kultūras un sporta vajadzības;

6.4. vides aizsardzība;

6.5. pašvaldības un iedzīvotāju savstarpējā informācijas apmaiņa;

6.6. Zantes pagasta “tēla”, iedzīvotāju pašapziņas un lepnuma par sava pagasta veidošana;

6.7. nodokļu politika Tukuma novada pašvaldībā, pašvaldības nodevas un sabiedrisko pakalpojumu cenas un tarifi;

6.8. Tukuma novada pašvaldības izdotie saistošie noteikumi;

6.9. atsevišķu teritoriju attīstība, detālplānojumi un infrastruktūra;

6.10. Zantes pagasta budžets (ienākumu un izdevumu tāme);

6.11. citi Zantes pagasta iedzīvotājiem svarīgi jautājumi;

6.12. noskaidrot iedzīvotāju viedokli un rakstiska ziņojuma veidā informēt par to pašvaldību;

6.13. sekmēt Zantes pagasta iedzīvotāju informēšanu par pašvaldībai iesniedzamajiem priekšlikumiem;

6.14. apzināt un apkopot Zantes pagasta iedzīvotājiem aktuālās problēmas un veicināt sabiedrības saskaņu.

## III. Padomes tiesības un pienākumi

7. Padomei ir tiesības Padomes sēžu organizēšanai izmantot pašvaldības īpašumā esošas telpas, iekārtas un aprīkojumu, iepriekš saskaņojot to ar Kandavas un pagastu apvienību.

8. Padomei ir tiesības savas kompetences ietvaros saņemt papildus informāciju par Padomes sēdē izskatāmiem jautājumiem no Tukuma novada pašvaldības speciālistiem. Lai saņemtu papildus informāciju, Padomei ir pienākums laikus, bet ne vēlāk kā vienu nedēļu pirms kārtējās Padomes sēdes izskatāmos jautājumus atbilstoši šā nolikuma 6. punktā minētajam jautājumu lokam rakstiskā veidā iesniegt pašvaldībai, nosūtot uz e-pastu: apvieniba@kandava.lv.

9. Jautājumi, kas neatbilst nolikuma 6. punktam, vai saņemti, neievērojot nolikuma 8. punktā noteikto termiņu, pašvaldībai nav jāizskata. Padomei ir tiesības nokavēta termiņa gadījumā jautājumus iesniegt atkārtoti, pirms nākamās Padomes sēdes.

10. Padomei ir tiesības iesniegt izskatīšanai priekšlikumus Domei par šā nolikuma 6. punktā minētajiem jautājumiem, sūtot tos uz e-pastu: apvieniba@kandava.lv, un piedalīties to izskatīšanā.

~~11. Padomes locekļi darbojas saskaņā ar Tukuma novada domes 2017. gada 30. maija~~

## IV. Padomes struktūra un darbība

11. No Padomes locekļiem ievēlē Padomes priekšsēdētāju, priekšsēdētāja vietnieku un sekretāru, kuri organizē Padomes darbu. Padomi vada tās priekšsēdētājs vai viņa prombūtnē - priekšsēdētāja vietnieks. Padomes priekšsēdētāju un vietnieku no sava vidus ievēlē Padomes locekļi ar balsu vairākumu pirmajā Padomes sēdē.

12. Padomes lēmumu pieņemšanā piedalās ieradušies Padomes locekļi.

13. Padomes sēdes notiek pēc nepieciešamības, bet ne retāk kā reizi trijos mēnešos.

14. Sēdes izsludina Padomes priekšsēdētājs.

15. Padome tiek uzskatīta par sasauktu, ja uz sēdi ierodas vismaz puse apstiprināto Padomes locekļu, bet ne mazāk kā pieci.

16. Sēdē izskatītie jautājumi un ierosinājumi tiek protokolēti. Protokolēšanu veic no sanākušo interesentu vidus, sēdes vadītāja nozīmēts protokolists, vai Kandavas un pagastu apvienības vadītāja norīkots darbinieks. Protokolu paraksta sēdes vadītājs un protokolists. Protokolu piecu darba dienu laikā pēc Padomes sēdes iesniedz Kandavas un pagastu apvienībai tālākai jautājumu un ierosinājumu virzīšanai vai pēc nepieciešamības, izskatīšanai komiteju vai komisiju sēdēs.

17. Ja Padomes loceklis bez attaisnojoša iemesla trīs reizes pēc kārtas neierodas uz Padomes sēdi, pēc Padomes priekšsēdētāja ierosinājuma Dome lemj par Padomes locekļa izslēgšanu no Padomes sastāva un Padomes priekšsēdētājs Padomes locekli par to informē piecu darba dienu laikā.

18. Par dalībnieku Padomē var būt Tukuma novada domes struktūrvienību un iestāžu vadītāji, speciālisti, kuri vēlas, vai norīkoti izteikties par jautājumiem, kas skar Tukuma novadu.

19. Padomes sēdes ir atklātas.

20. Padomes sēdē ar konsultanta – novērotāja tiesībām drīkst piedalīties Domes priekšsēdētājs, priekšsēdētāja vietnieki, pašvaldības izpilddirektors, pašvaldības izpilddirektora vietnieki, Domes deputāti, pašvaldības administrācijas nodaļu vai struktūrvienību vadītāji, speciālisti.

21. Lai nodrošinātu visu ieinteresēto pušu līdzdalību jautājumu apspriešanā, uz Padomes sēdi Padome var aicināt arī nevalstisko organizāciju, uzņēmumu, politisko partiju pārstāvjus, kas pārstāv noteiktu sabiedrības grupu intereses.

22. Padomes lēmumiem ir ieteicošs un informējošs raksturs un tos pieņem, Padomes locekļiem atklāti balsojot. Ja balsu skaits ir vienāds, noteicošā ir Padomes priekšsēdētāja balss.

23. Padome darbojas līdz jaunas padomes izveidošanai.

Domes priekšsēdētājs (personiskais paraksts) G.Važa